આમ છેક ‘શૂન્ય’ પાલનપુરી અને ‘સૈફ’પાલનપુરીથી વિખ્યાત થયેલા પાલનપુરી શાયરોના વારસાને ‘ઓજસ, ‘રજની ‘, ‘અમર’, ‘મુસાફિર’ થી લઈને આજના ‘શૈલ’ પાલનપુરી અને ‘ઈશ્ક’ પાલનપુરી સુધીના શાયરોએ જાળવી રાખ્યો છે. જો કે, દુઃખની વાત એ છે કે ગુજરાતી ગઝલને પોતાના દમદાર સર્જન થકી સમૃદ્ધ કરનાર પાલનપુરી શાયરો કે તેમના પ્રદાન વિશે મુખ્યધારાના માધ્યમોમાં ભાગ્યે જ કશું લખાયું છે. આગામી પેઢીઓ અને સાહિત્ય રસિકોને અહીંના કલાધરો-કસબીઓ વિશે વધુ જાણવા મળે તેવું કોઈ ચોક્કસ અને સ્થાયી કાર્ય પણ અહીં અસ્તિત્વમાં નથી. પરિણામે સૌરાષ્ટ્ર-કચ્છના કેટલાક નાનાં નગરોના જે તે સમયના રાજવીઓના પોશાક, શસ્ત્રો, આભૂષણો, હથિયાર, હસ્તપ્રતો વગેરે સાચવી રખાય છે તેમાંનું કશું પાલનપુરમાં જોવા મળતું નથી. દસ્તાવેજીકરણના અભાવે અહીં જન્મેલી કવિ પ્રતિભાઓના જીવનકવનની માહિતી પણ ક્રમબદ્ધ રીતે ઉપલબ્ધ નથી.